- Նման տենդենց միայն մեզ մոտ չէ, որ նկատվում է: Եթե «Կուլտուրա» հաղորդաշարի վիճակագրությունը նայեք, կտեսնեք, որ մշակութային հաղորդումները Ռուսաստանում նույնպես քիչ դիտումներ ունեն: Մշակութային հեռուստաընկերությունները, հիմնականում գովազդ չունեն և նյութական աջակցություն չեն ստանում ոչ մասնավոր սեկտորներից, ոչ էլ պետությունից: Առհասարակ, թեմատիկ նման հաղորդումները հեռուստադիտողների բավական նեղ շրջանակներին են հետաքրքրում: Դրանց հասցեատերը մարդկության այն հատվածն է, որը բռնություն չի սիրում, լրահոսին չի հետևում, մերժում է շոուբիզնեսին առնչվող ամեն բան: Մեր ստեղծագործական խումբը աշխատում է «Շողակաթ» հետուստաընկերության վարած քաղաքականության համաձայն: Մենք փորձում ենք ներկայացնել այն մարդկանց, որոնք հրաշալի մասնագետներ են, որոնք հիմնարար ներդրումներով հարստացնում են մեր գիտության ու մշակույթի էջերը, բայց իրենց անձը ի ցույց դնել չեն սիրում, խուսափում են հեռուստատեսային հանդիպումներից: Մինչդեռ նրանց է պետք ճանաչելի դարձնել, նրանց գործերն են լուսաբանության արժանի: Նրանց մշակութային գործերով ու գիտական հայտնագործություններով ենք մենք ժամանակին համաքայլ մնում: